Een uur later skryf man Ferrari af  Die Ferrari 430 Scuderia (Foto: Facebook) ŉ Man van Yorkshire in Engeland het sy peperduur Ferrari 430 Scuderia afgeskryf – een uur nadat hy met dié motor by die handelaar se lokaal uitgery het. Volgens ŉ verklaring van die Yorkshire-polisie het die man beheer oor sy voertuig verloor as gevolg van “nat weerstoestande”. Die motor het getol en langs die pad tot stilstand gekom voordat dit aan die brand geslaan het minute nadat hy homself uit die motor bevry het. Die polisie het gesê hulle glo nie dié voorval kan met spoed verbind word nie, omdat die motor nié die skade gehad het van ŉ hoë-impak ongeluk nie. Owerhede het egter gesê hulle is verbaas dat die man die voorval ongedeerd oorleef het. “Hy is baie gelukkig gewees om net ŉ paar krap- en kneusplekke aan sy lyf te hê, maar sy voertuig is heeltemal verwoes,” lui die verklaring. Dié Ferrari het splinternuut ongeveer R3,4 miljoen gekos.